钦定古今图书集成/明伦汇编/官常典/第631卷 > 后汉
## 钦定古今图书集成/明伦汇编/官常典/第631卷 > 后汉

### 光武帝建武十一年十二月初断州牧自还奏事

按：《后汉书光武帝本纪》云云。

〈注〉《前书音义》曰：“刺史每岁尽则入奏事京师。”今断之。

建武十八年，罢州牧，置刺史。

按：《后汉书光武帝本纪》云云。

〈注〉“武帝元封五年初置部刺史，掌奉诏条察。州，秩六百石，员十三人。成帝绥和三年更名牧，秩二千石。哀帝建平二年复为刺史，元寿二年复为牧。”经王莽变革，至建武元年复置牧。今改置刺史。

按《百官志》：“外十有二州，每州刺史一人，六百石。”本注
曰：“秦有监御史，监诸郡，汉兴省之，但遣丞相史分刺
诸州，无常官。孝武”帝初置刺史十三人，秩六百石。成
帝更为牧，秩二千石。建武十八年，复为刺史，十二人
各主一州，其一州属司隶校尉。诸州常以八月巡行
所部郡国，录囚徒，考殿最。初，岁尽诣京都奏事，中兴，
但因计吏，皆有从事史假佐。本注曰：“员职略与司隶
同，无都官从事。其功曹从事为治中从事。”豫州部，郡
国六，冀州部九，兖州部八，徐州部五，青州部六，荆州
部七，扬州部六，益州部十二，凉州部十二，并州部九，
幽州部十一，交州部七，凡九十八。其二十七王国相，
其七十一郡太守。其属国都尉。属国，分郡离远县置
之，如郡差小，置本郡名。世祖并省郡县四百馀所，后世稍复增之。

〈注〉蔡质《汉仪》曰：“诏书旧典，刺史班宣周行郡国，省察治政，黜陟能否，断理冤狱，以六条问事，非条所问即不省。一条强宗豪右，田宅逾制，以强陵弱，以众暴寡，二条，二千石不奉诏书，遵承典制，倍公向私，旁诏守利，侵渔百姓，聚敛为奸；三条，二千石不恤疑狱，风厉杀人，怒则任刑，喜则任赏，烦扰苛暴，剥戮黎元，为百姓”所疾，山崩石裂，妖祥讹言。四条，二千石选署不平，苟阿所爱，蔽贤宠顽。五条，二千石子弟怙恃荣势，请托所监。六条，二千石违公下比，阿附豪强，通行货赂，割损政令。诸州刺史初除，比诸持板揖不拜。　胡广曰：“县邑囚徒皆阅录，视参考辞状，实其真伪，有侵冤者，即时平理也。”课第长吏不称职者，为殿举免之，其有治能者为最。察上尤异州，又状州中吏民茂才异等，岁举一人。所察有条，应绳异者，辄覆问之，不茹柔吐刚也。岁尽，赍所状纳京师，名“奏事。”差其远近，各有常会，后不复自诣京师。

### 灵帝中平五年改刺史初置牧

按《后汉书灵帝本纪》云云，按《刘焉传》，“焉字君郎，江
夏竟陵人也，鲁恭王后也。肃宗时，徙竟陵。焉少任州
郡，以宗室拜郎中，去官，居阳城山，精学教授，举贤良
方正，稍迁南阳太守、宗正太常。时灵帝政化衰缺，四
方兵寇，焉以为刺史威轻，既不能禁，且用非其人，辄
增暴乱，乃建议改置牧伯，镇安方夏，请选重臣以居
其任。”焉乃阴求为交阯以避时难。议未即行，会益州
刺史郗俭在政烦扰，谣言远闻，而并州刺史张懿、凉
州刺史耿鄙并为寇贼所害，故焉议得用。出焉为监
军使者，领益州牧，太仆黄琬为豫州牧，宗正刘虞为
幽州牧，皆以本秩居职。州任之重，自此而始。